CELEX: 32017R2446
Language: ro
Date: 2017-12-19 00:00:00
Title: Regulamentul de punere în aplicare (UE) 2017/2446 al Comisiei din 19 decembrie 2017 de modificare a Regulamentului de punere în aplicare (UE) 2016/1368 de stabilire a listei de indici de referință critici utilizați de piețele financiare în conformitate cu Regulamentul (UE) 2016/1011 al Parlamentului European și al Consiliului (Text cu relevanță pentru SEE. )

28.12.2017   
            
            
               RO
            
            
               Jurnalul Oficial al Uniunii Europene
            
            
               L 346/1
            
         REGULAMENTUL DE PUNERE ÎN APLICARE (UE) 2017/2446 AL COMISIEI
   din 19 decembrie 2017
   de modificare a Regulamentului de punere în aplicare (UE) 2016/1368 de stabilire a listei de indici de referință critici utilizați de piețele financiare în conformitate cu Regulamentul (UE) 2016/1011 al Parlamentului European și al Consiliului
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) 2016/1011 al Parlamentului European și al Consiliului din 8 iunie 2016 privind indicii utilizați ca indici de referință în cadrul instrumentelor financiare și al contractelor financiare sau pentru a măsura performanțele fondurilor de investiții și de modificare a Directivelor 2008/48/CE și 2014/17/UE și a Regulamentului (UE) nr. 596/2014 (1), în special articolul 20 alineatul (1),
   întrucât:
   
               (1)
            
            
               Indicii de referință au un rol important în stabilirea prețului multor instrumente și contracte financiare și în evaluarea randamentului multor fonduri de investiții. Contribuția la indicii de referință și administrarea acestora sunt, în numeroase cazuri, expuse unor influențe, iar persoanele implicate se află adesea în conflict de interese.
            
         
               (2)
            
            
               Pentru ca indicii de referință să își îndeplinească rolul economic, este necesar ca aceștia să fie reprezentativi pentru piața sau realitatea economică pe care o reflectă. În cazul în care un indice de referință nu mai este reprezentativ pentru piața pe care o reflectă, cum ar fi ratele de dobândă interbancară oferite, există riscul unor efecte negative, printre altele, asupra integrității pieței, a finanțării personale (împrumuturi și credite ipotecare) și a societăților comerciale din Uniune.
            
         
               (3)
            
            
               Riscurile pentru utilizatori, piețe și economia Uniunii se accentuează în general în cazul în care valoarea totală a instrumentelor financiare, a contractelor financiare și a fondurilor de investiții care se raportează la un anumit indice de referință este mare. Prin urmare, Regulamentul (UE) 2016/1011 stabilește mai multe categorii de indici de referință și prevede cerințe suplimentare care să asigure integritatea și fiabilitatea indicilor de referință considerați critici, stabilind inclusiv competența autorităților relevante ca în anumite condiții să impună contribuirea la un indice de referință critic sau administrarea acestuia.
            
         
               (4)
            
            
               Obligațiile și competențele suplimentare ale autorităților relevante ale administratorilor indicilor de referință critici fac necesar un proces oficializat de determinare a indicilor de referință critici. În conformitate cu articolul 20 alineatul (1) litera (a) din Regulamentul (UE) 2016/1011, un indice de referință este considerat critic, după caz, dacă este utilizat, direct sau indirect, într-o combinație de indici drept referință pentru instrumente financiare sau contracte financiare ori pentru măsurarea performanței fondurilor de investiții cu o valoare totală de cel puțin 500 de miliarde EUR, pe baza întregii game de scadențe ale indicelui respectiv.
            
         
               (5)
            
            
               Rata dobânzii interbancare oferită pe piața londoneză (LIBOR) măsoară ratele interbancare negarantate oferite pentru cinci monede, inclusiv euro, pentru șapte scadențe, cuprinse între overnight și 12 luni. Aceasta este unul dintre cei mai importanți indici de referință ai ratei dobânzii de la nivel mondial. Indicele este utilizat drept rată fluctuantă pentru multe contracte financiare, de la swap-uri pe rata dobânzii la împrumuturi pentru studenți, credite ipotecare și instrumente de finanțare a întreprinderilor.
            
         
               (6)
            
            
               Autoritatea pentru conduita financiară (Financial Conduct Authority – FCA) a identificat instrumente financiare derivate extrabursiere în valoare de aproximativ 156,8 mii de miliarde USD care se raportau la LIBOR în octombrie 2016.
            
         
               (7)
            
            
               În plus, FCA subliniază că raportarea la LIBOR are un volum semnificativ pe piețele instrumentelor financiare derivate tranzacționate la bursă, obligațiunilor și titlurilor de datorie emise de societăți comerciale, iar aceste expuneri sunt relevante pentru riscurile sistemice și economia reală.
            
         
               (8)
            
            
               Lista indicilor de referință critici stabilită prin Regulamentul de punere în aplicare (UE) 2016/1368 al Comisiei (2) ar trebui, prin urmare, să fie modificată prin adăugarea LIBOR.
            
         
               (9)
            
            
               Având în vedere importanța LIBOR pentru piața interbancară și numărul mare de instrumente financiare din Uniune care se raportează la această rată, prezentul regulament ar trebui să intre în vigoare în regim de urgență.
            
         
               (10)
            
            
               În conformitate cu articolul 20 alineatul (1) din Regulamentul (UE) 2016/1011, prezentul regulament este aplicabil cu condiția ca administratorul care furnizează un indice de referință să fie situat pe teritoriul Uniunii.
            
         
               (11)
            
            
               Măsurile prevăzute în prezentul regulament sunt conforme cu avizul Comitetului european pentru valori mobiliare,
            
         ADOPTĂ PREZENTUL REGULAMENT:
   Articolul 1
   Anexa la Regulamentul de punere în aplicare (UE) 2016/1368 se înlocuiește cu textul din anexa la prezentul regulament.
   Articolul 2
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 19 decembrie 2017.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 171, 29.6.2016, p. 1.
   
      (2)  Regulamentul de punere în aplicare (UE) 2016/1368 al Comisiei din 11 august 2016 de stabilire a listei de indici de referință critici utilizați de piețele financiare în conformitate cu Regulamentul (UE) 2016/1011 al Parlamentului European și al Consiliului (JO L 217, 12.8.2016, p. 1).
   
      ANEXĂ
      
         Lista indicilor de referință critici prevăzuți la articolul 20 alineatul (1) din Regulamentul (UE) 2016/1011
      
      
                  Nr.
               
               
                  Indice de referință
               
               
                  Administrator
               
               
                  Locul de desfășurare a activității
               
            
                  1
               
               
                  Rata dobânzii interbancare oferită la operațiunile în euro (EURIBOR®)
               
               
                  Institutul European pentru Piețele Monetare (EMMI)
               
               
                  Bruxelles, Belgia
               
            
                  2
               
               
                  Rata medie a dobânzii overnight în euro (EONIA®)
               
               
                  Institutul European pentru Piețele Monetare (EMMI)
               
               
                  Bruxelles, Belgia
               
            
                  3
               
               
                  Rata dobânzii interbancare oferită pe piața londoneză (LIBOR)
               
               
                  ICE Benchmark Administration (IBA)
               
               
                  Londra, Regatul Unit